Cell C delg nie eens meer rente op sy skuld | Netwerk24
Deur Petrus Malherbe 23 Augustus 2019 11:52
Cell C is in 'n finansiële verknorsing. Foto: Getty Images
Dit beteken Cell C kan nie eens meer die rente op sy skuld delg nie.
Volgens S&P sal Cell C waarskynlik nie al sy skuld, of minstens 'n groot deel daarvan, kan terugbetaal tensy hy dit spoedig herstruktureer of herkapitaliseer nie.
S&P het Cell C in Julie met vier vlakke tot selektiewe wanbetaling (SD) verlaag.
Donderdag is dit egter verder afgegradeer tot net wanbetaling (D), wat beteken die maatskappy is reeds agterstallig met die terugbetaling van skuld en daar is geen vooruitsig dat hy dit sal kan delg nie.
Cell C se skuldlas beloop reeds meer as R6 miljard.
In reaksie op die afgradering sê Cell C hy het in Julie opgehou om rente op sy skuld te betaal as deel van 'n "wyer poging" om sy likiditeit te verbeter en die maatskappy se balansstaat te herstruktureer.
Cell C skuld MTN ook etlike miljoene ingevolge 'n ooreenkoms waarvolgens Cell C van MTN se netwerkinfrastruktuur, insluitend selfoontorings, gebruik.
Cell C sukkel egter om MTN vir dié diens te betaal en het vroeër vandeesmaand 'n nuwe ooreenkoms met die selfoonreus aangegaan ten einde sy "kapitaaluitgawes en bedryfskoste te besnoei".
Intussen het Blue Label Telecoms, wat 'n belang van 45% in Cell C besit, gesê hy verwag dat sy kernwesensverdienste per aandeel vir die jaar tot einde Mei met meer as 20% gaan daal weens Cell C se finansiële probleme.
Die maatskappy gaan nou eers sy resultate aanstaande maand uitreik omdat hy nog wag op die uitkoms van "belangrike gesprekke" wat Cell C tans nog met sy krediteure voer.